Cirkus Arenas tre elefanter, Lara, Djungla og Jenny, mistrives og får det værre og værre for hver dag, der går.

De står nemlig i karantæne i stalden ved Slagelse, og her har de stået de seneste otte måneder.

Læs også Knuthenborg: Der skal findes en løsning for cirkuselefanter snart

Torsdag slog elefanternes dyrlæge, Henrik Hagbard, alarm.

- Jeg ser nogle elefanter, som er meget urolige og pirrelige. En elefant viser ret tydeligt, når den er sur. Den har front imod dig, vifter med ørerne og brummer højt. Sådan en reaktion begynder jeg at se ofte, og det har jeg ikke set før, sagde han til TV2 ØST.

Derfor skal der findes en løsning nu, lyder det fra Cirkus Arena og Knuthenborg Safaripark, der har tilbudt at give elefanterne en pensionstilværelse.

TV2 ØST fortalte sidst om situationen i april. Se video fra den historie her:

Regeringen vil fortsætte arbejdet med forbud

Sammen med Dansk Folkeparti og Socialdemokratiet aftalte den daværende regering bestående af Venstre, Konservative og Liberal Alliance sidste år at forbyde elefanter, zebraer og søløver i cirkus uden mulighed for dispensation.

Men selvom forbuddet er aftalt mellem partierne, er der endnu ikke formelt vedtaget nogen lovgivning, der gør, at et forbud reelt kan træde i kraft.

- Vi lavede en aftale om et forbud, og så skal der føres nogle drøftelser mellem de involverede parter for at få det udmøntet, siger Erling Bonnesen (V), der er dyrevelfærdsordfører for Venstre.

Regeringen vil fortsætte arbejdet for at indføre et forbud mod elefanter, søløver og zebraer i cirkus Mogens Jensen (S), fødevareminister

- Nu er det sommerferie, men vi afventer en tilbagemelding fra den nuværende fødevareminister om, hvad resultatet er af de forskellige drøftelser.

Men hvorfor kom der intet resultat ud af drøftelserne, da I havde regeringsmagten?

- Drøftelserne fra foråret og før valget var i gang mellem de involverede parter.

Og ifølge den nye socialdemokratiske fødevareminister vil drøftelserne fortsætte:

- Regeringen vil fortsætte arbejdet for at indføre et forbud mod elefanter, søløver og zebraer i cirkus. Når forbuddet er indført, vil det ikke længere være lovligt at indføre nye vilde dyr i cirkus, siger fødevareminister Mogens Jensen (S) i en skriftlig kommentar til TV2 ØST.

Læs også Valgkampen sætter cirkuselefanter i klemme

Det er ikke forbudt at lade elefanterne optræde

Selvom Cirkus Arena er modstandere af forbuddet mod elefanter i cirkus, har de udvist god vilje ved at tage dem af programmet, mener cirkusdirektør Benny Berdino.

Vi så skriften på væggen og tænkte, at nu var det nok slut med elefanter i cirkus Benny Berdino, direktør i Cirkus Arena

- Vi har opført os pænt. Vi så skriften på væggen og tænkte, at nu var det nok slut med elefanter i cirkus. Men det er det åbenbart ikke, med mindre der kan ske noget meget hurtigt, siger han.

Men ifølge fødevareministeren kan Cirkus Arena sagtens sætte elefanterne på plakaterne igen, hvis de vil.

- Jeg kan forstå, at elefantejerne har valgt ikke at tage elefanterne med på tourné i år, og det er en beslutning som cirkus frit kan tage. Jeg vil gerne understrege, at lovforslaget om forbud mod hold af vilde dyr i cirkus endnu ikke er vedtaget, og at det derfor ikke er forbudt at lade elefanterne optræde i cirkus i denne sæson, siger Mogens Jensen.

Læs også Elefanter mistrives - nu overvejer Cirkus Arena at tage dem på turné igen

Strid om økonomisk kompensation

Foruden det forbud, der er under opsejling, afsatte et flertal i Folketinget syv millioner på finansloven for 2019 til at håndtere de vilde dyr ordentligt.

- Der er på finansloven afsat syv mio. kr. til at sikre dyrevelfærden for cirkuselefanterne i forbindelse med indførelse af et forbud mod vilde dyr i cirkus. Staten har tilbudt at købe de fire cirkuselefanter (Cirkus Arenas tre elefanter og Cirkus Trapez' ene, red.). Købstilbuddet står fortsat ved magt, men det er dog op til dyrenes ejere, om de ønsker at sælge, siger Mogens Jensen.

På baggrund af det her vil jeg bede fødevareministeren om en status efter sommerferien Erling Bonnesen (V), Venstres dyrevelfærdsordfører

Noget af det, parterne dog også strides om, er, hvorvidt Cirkus Arena har krav på en økonomisk kompensation, fordi de har investeret mange millioner af kroner i anlæg til elefanterne.

- Der er ikke noget i vejen med statens tilbud i forhold til prisen, men hele arrangementet hænger sammen med, at vi driver en forretning, siger Benny Berdino til TV2 ØST.

- Vi har investeret millioner i det elefantanlæg, som lovgivningen kræver, og det er der, tvisten ligger. Vi vil have en aftale om kompensation for de her anlæg.

Venstres velfærdsordfører Erling Bonnesen vil bede fødevareminister Mogens Jensen om en status efter sommerferien.